Document ID: 32014D0906

PADOMES LĒMUMS 2014/906/KĀDP
(2014. gada 15. decembris),
ar ko groza Lēmumu 2013/726/KĀDP par atbalstu ANO DP Rezolūcijai 2118 (2013) un OPCW Izpildpadomes Lēmumam EC-M-33/Dec 1, īstenojot ES Stratēģiju masu iznīcināšanas ieroču izplatīšanas novēršanai
EIROPAS SAVIENĪBAS PADOME,
ņemot vērā Līgumu par Eiropas Savienību un jo īpaši tā 28. panta 1. punktu un 31. panta 1. punktu,
ņemot vērā Savienības Augstās pārstāves ārlietās un drošības politikas jautājumos priekšlikumu,
tā kā:
(1)
Padome 2013. gada 9. decembrī pieņēma Lēmumu 2013/726/KĀDP (1).
(2)
Lēmumā 2013/726/KĀDP ir paredzēts 12 mēnešu laikposms, lai pēc lēmuma 3. panta 3. punktā minētās finanšu nolīguma noslēgšanas dienas īstenotu lēmuma 1. panta 2. punktā minēto projektu.
(3)
Ķīmisko ieroču aizlieguma organizācijas (OPCW) tehniskais sekretariāts 2014. gada 6. novembrī lūdza Savienību atļaut līdz 2015. gada 30. septembrim pagarināt Lēmuma 2013/726/KĀDP īstenošanas laikposmu, lai varētu turpināt projektu īstenot pēc tam, kad būs beidzies tā 5. panta 2. punktā minētais termiņš.
(4)
Pieprasītais Lēmuma 2013/726/KĀDP grozījums attiecas uz tā 5. panta 2. punktu un uz pielikuma sadaļas “Darbības” pirmo daļu, kur ir jāgroza projekta īstenošanas ilgums.
(5)
Lēmuma 2013/726/KĀDP 1. panta 2. punktā minētā projekta turpināšana, kā speciāli citēts OPCW2014. gada 6. novembra pieprasījumā, varētu tikt īstenota, neatstājot nekādu ietekmi uz resursiem.
(6)
Tādēļ, lai varētu pilnībā īstenot Lēmumā 2013/726/KĀDP iekļauto projektu, minētais lēmums būtu jāgroza, attiecīgi pagarinot tā termiņu,
IR PIEŅĒMUSI ŠO LĒMUMU.
1. pants
Lēmumu 2013/726/KĀDP groza šādi:
1)
lēmuma 5. panta 2. punktu aizstāj ar šādu:
“2. Tas zaudē spēku 2015. gada 30. septembrī.”
;
2)
pielikuma sadaļas “Darbības” pirmo daļu aizstāj ar šādu:
“Atbalstu OPCW sniegs, visā misijas darbības laikā no līguma parakstīšanas brīža līdz 2015. gada 30. septembrim ik nedēļu nodrošinot līdz piecu ES Satelītcentra (EU SATCEN) satelītattēlu piegādi.”
2. pants
Šis lēmums stājas spēkā tā pieņemšanas dienā.
Briselē, 2014. gada 15. decembrī

Labels: 12
8
13
5